**Ministru kabineta noteikumu projekta**

**„Grozījumi Ministru kabineta 2010.gada 27.jūlija noteikumos Nr.704 „Noteikumi par robežšķērsošanas vietām un tajās veicamajām pārbaudēm”” sākotnējās ietekmes novērtējuma ziņojums**

**(anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Latvijas Republikas valsts robežas likuma 10.panta divpadsmitā daļa, 22.panta septītā daļa un 24.panta pirmā daļa. |
| 2. | Pašreizējā situācija un problēmas | Ministru kabineta 2010.gada 27.jūlija noteikumu Nr.704 „Noteikumi par robežšķērsošanas vietām un tajās veicamajām pārbaudēm” (turpmāk – noteikumi Nr.704) 2.pielikumā ir noteiktas robežšķērsošanas vietas, kurās veic muitas kontroli, un tās veikšanas laiks, un 3.pielikumā ir noteikti kontroles punkti, kuros veic veterināro, fitosanitāro, pārtikas nekaitīguma un nepārtikas preču drošuma, kvalitātes un klasifikācijas kontroli, un tās veikšanas laiks. Patlaban robežšķērsošanas vietā „Pāternieki” (uz valsts robežas ar Baltkrievijas Republiku) muitas kontrole un Pārtikas un veterinārā dienesta veiktās kontroles notiek visu diennakti (izņemot 1973.gada Vašingtonas konvencijā par starptautisko tirdzniecību ar apdraudētajām savvaļas dzīvnieku un augu sugām (turpmāk – konvencija) iekļauto augu sugu īpatņu kontroli un fitosanitāro kontroli (t.sk. kvalitātes un klasifikācijas kontroli), kas notiek laikā no plkst. 9.00 līdz 21.00).  2012.gada 20.februārī notika Latvijas un Baltkrievijas muitas dienestu pārstāvju tikšanās (piedalījās arī Valsts robežsardzes un Pārtikas un veterinārā dienesta pārstāvji), kuras laikā Baltkrievijas pārstāvji informēja, ka saskaņā ar Baltkrievijas Republikas valdības apstiprināto Komplekso programmu autoceļu infrastruktūras attīstībai robežkontroles punktos uz Baltkrievijas valsts robežas 2011.–2015.gadā Baltkrievijas Republikas Valsts muitas komiteja īstenos robežšķērsošanas vietas „Grigorovščina” (Latvijas pusē – „Pāternieki”) rekonstrukciju. Rekonstrukcijas laikā no 2012.gada 15.marta līdz 15.oktobrim plānots **pilnībā slēgt kravas transportlīdzekļu kustību** caur šo robežšķērsošanas vietu. Minētajā laikā robežšķērsošanas vietā „Grigorovščina” Baltkrievijas puse nodrošinās tikai robežkontroli un muitas kontroli fiziskām personām, kā arī autobusiem un transportlīdzekļiem ar kopējo masu līdz 3,5 tonnām, kuri pārvadā pasažierus un preces, kas paredzētas personiskai lietošanai.  Latvijas Republikas Ārlietu ministrija ar 2012.gada 9.marta vēstuli informēja, ka 2012.gada 7.martā ir saņēmusi Baltkrievijas Republikas Ārlietu ministrijas notu par kustības ierobežošanu robežkontroles punktā „Grigorovščina”.  Tā kā robežšķērsošanas vietas „Grigorovščina” rekonstrukcijas laikā robežšķērsošanas vietā „Pāternieki” netiks veikta muitas kontrole kravas transportlīdzekļiem un veterinārā, fitosanitārā, pārtikas nekaitīguma un nepārtikas preču drošuma, kvalitātes un klasifikācijas kontrole, lai mazinātu slogu uzņēmējiem, kas transportē kravas caur robežšķērsošanas vietu „Pāternieki”, uz rekonstrukcijas periodu nepieciešams pagarināt muitas un Pārtikas un veterinārā dienesta darba laiku robežšķērsošanas vietā „Silene”, kas arī atrodas uz valsts robežas ar Baltkrievijas Republiku. Noteikumos Nr.704 izdarāmi grozījumi, kas noteiktu, ka robežšķērsošanas vietā „Pāternieki” uz laiku līdz 2012.gada 15.oktobrim netiks veikta muitas kontrole kravas transportlīdzekļiem un veterinārā, fitosanitārā, pārtikas nekaitīguma un nepārtikas preču drošuma, kvalitātes un klasifikācijas kontrole, savukārt robežšķērsošanas vietā „Silene” muitas kontrole dažiem preču veidiem, kā arī fitosanitārā, pārtikas nekaitīguma un nepārtikas preču drošuma, kvalitātes un klasifikācijas kontrole tiks nodrošināta visu diennakti līdz pilnai transportlīdzekļu kustības atjaunošanai robežšķērsošanas vietā „Pāternieki”.  2012.gada 7.martā Latvijas Vēstnesī tika izsludināti grozījumi Latvijas Republikas valsts robežas likumā, kas stāsies spēkā 2012.gada 21.martā. Minētie grozījumi paredz, ka Latvijas Republikas valsts robežas likuma 22.panta devītā daļa tiek izteikta jaunā redakcijā – robežšķērsošanas vietās, kur muitas kontrole nav paredzēta, valsts robežu atļauts šķērsot ar personīgajā bagāžā esošajām mantām un precēm, transportlīdzekļos un īpašos konteineros esošo degvielu un smērvielām, kurām saskaņā ar Padomes 2009.gada 16.novembra Regulas Nr.1186/2009, ar kuru izveido Kopienas sistēmu atbrīvojumiem no muitas nodokļiem, X un XXVIII nodaļas nosacījumiem ir piemērojams atbrīvojums no muitas nodokļa samaksas. Šīs prasības izpildi kontrolē Valsts robežsardze.  Ņemot vērā minēto, noteikumu Nr.704 1.pielikuma 1.piezīme jāprecizē grozījumiem Latvijas Republikas valsts robežas likumā. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Sagatavots Ministru kabineta noteikumu projekts „Grozījumi Ministru kabineta 2010.gada 27.jūlija noteikumos Nr.704 „Noteikumi par robežšķērsošanas vietām un tajās veicamajām pārbaudēm”” (turpmāk – noteikumu projekts), ar kuru tiek izdarīti šādi grozījumi noteikumu Nr.704:  1) 1.pielikumā – 1.piezīme precizēta atbilstoši grozījumiem Latvijas Republikas valsts robežas likumā (stājas spēkā 2012.gada 21.martā);  2) 2.pielikumā:  a) robežšķērsošanas vietā „Pāternieki” uz laiku līdz 2012.gada 15.oktobrim muitas kontrole tiks veikta tikai tām mantām un precēm, ko pāri ārējai robežai pārvieto fiziskas personas, kā arī būs aizliegts pārvietot pāri robežai konvencijas I, II un III pielikumā iekļauto savvaļas dzīvnieku un augu sugu īpatņus un Veselības ministrijas uzraudzībā esošās narkotiskās un psihotropās vielas, zāles un prekursorus;  b) robežšķērsošanas vietā „Silene” uz laiku līdz 2012.gada 15.oktobrim tiek pagarināts laiks, kurā pāri robežai atļauts pārvietot konvencijas I, II un III pielikumā iekļauto savvaļas dzīvnieku un augu sugu īpatņus un Veselības ministrijas uzraudzībā esošās narkotiskās un psihotropās vielas, zāles un prekursorus;  3) 3.pielikumā:  a) robežšķērsošanas vietā „Pāternieki” uz laiku līdz 2012.gada 15.oktobrim netiks veikta veterinārā, fitosanitārā, pārtikas nekaitīguma un nepārtikas preču drošuma, kvalitātes un klasifikācijas kontrole;  b) robežšķērsošanas vietā „Silene” uz laiku līdz 2012.gada 15.oktobrim tiek pagarināts laiks, kurā tiek veikta fitosanitārā, pārtikas nekaitīguma un nepārtikas preču drošuma, kvalitātes un klasifikācijas kontrole.  Šīs anotācijas I sadaļas 2.punktā minētās problēmas noteikumu projekts atrisinās pilnībā. |
| 5. | Projekta izstrādē iesaistītās institūcijas | Valsts ieņēmumu dienesta Muitas pārvalde un Pārtikas un veterinārais dienests. |
| 6. | Iemesli, kādēļ netika nodrošināta sabiedrības līdzdalība | Ņemot vērā novēloti saņemto Baltkrievijas Republikas Ārlietu ministrijas notu, noteikumu projekts jāvirza izskatīšanai Ministru kabinetā steidzamības kārtā. Valsts ieņēmumu dienests un Pārtikas un veterinārais dienests ir informējuši kravu pārvadājumu jomā iesaistīto uzņēmēju asociācijas par gaidāmajām izmaiņām kravas transportlīdzekļu kustībā robežšķērsošanas vietā „Pāternieki” un „Silene”. |
| 7. | Cita informācija | Ar noteikumu projektu noteikto kontroles laika pagarinājumu robežšķērsošanas vietā „Silene” Pārtikas un veterinārais dienests un Valsts ieņēmumu dienesta Muitas pārvalde nodrošinās piešķirtā finansējuma ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projekts attiecas uzņēmējiem, kas pārvieto kravas pāri valsts robežai robežšķērsošanas vietā „Pāternieki” un „Silene” uz valsts robežas ar Baltkrievijas Republiku. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Noteikumu projekts daļēji atvieglos administratīvo slogu uzņēmējiem, kas robežšķērsošanas vietas „Grigorovščina” rekonstrukcijas laikā varēs pārvietot kravas pāri valsts robežai robežšķērsošanas vietā „Silene” visu diennakti.  Robežšķērsošanas vietas „Pāternieki” darbības ierobežojumu laikā nebūs iespējams pārvietot veterinārajai kontrolei pakļautās kravas. |
| 5. | Administratīvās procedūras raksturojums | Robežšķērsošanas vietā „Silene” muitas un Pārtikas un veterinārā dienesta kontrole tiks nodrošināta visu diennakti. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

*Anotācijas III, IV, V un VI sadaļa* – *projekts šīs jomas neskar.*

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts ieņēmumu dienesta Muitas pārvalde un Pārtikas un veterinārais dienests. |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

Zemkopības ministre L.Straujuma

2012.03.16. 11:41

L.Gurecka

67027063, Linda.Gurecka@zm.gov.lv